ประชาชนจำนวนมากเที่ยวงานมหกรรมสมุนไพรแห่งชาติ ครั้งที่ 16 ชมนิทรรศการและนวัตกรรมระดับชาติด้านการแพทย์แผนไทยฯ
ประชาชนจำนวนมากเที่ยวงานมหกรรมสมุนไพรแห่งชาติ ครั้งที่ 16 ชมนิทรรศการและนวัตกรรมระดับชาติด้านการแพทย์แผนไทยฯ พร้อมรับบริการตรวจรักษาโรคด้วยศาสตร์การแพทย์แผนไทย การแพทย์ทางเลือก คึกคักตั้งแต่ช่วงเช้าบรรยากาศภายในงานมหกรรมสมุนไพรแห่งชาติครั้งที่ 16 ซึ่งจัดขึ้นภายใต้แนวคิด “สมุนไพร นวดไทย อนาคตไทย” ประชาชนให้ความสนใจเที่ยวชมนิทรรศการและนวัตกรรมระดับชาติด้านการแพทย์แผนไทยฯ และเข้ารับบริการตรวจรักษาโรคด้วยศาสตร์การแพทย์แผนไทย การแพทย์ทางเลือก อาทิ โรคไมเกรน อัมพฤกษ์ อัมพาต จับโปงเข่า (ข้อเข่าเสื่อม) ฝังเข็ม การครอบแก้ว และการนวดทุยหนา พร้อมเลือกชมและเลือกซื้อผลิตภัณฑ์สมุนไพรคุณภาพ ลดสูงสุด 50% ตลอดจนการแจกต้นสมุนไพรดูแลไต 300 ต้น/วัน ขณะที่ การจัดงานดังกล่าว กระทรวงสาธารณสุข ร่วมกับภาคีเครือข่าย จัดงานขึ้นเพื่อเป็นเวทีสื่อสารให้ประชาชนรู้จักประโยชน์และคุณค่าของสมุนไพรและการนวดไทยในการรักษาและส่งเสริมสุขภาพ เพื่อสร้างความเชื่อมั่น การยอมรับ ชื่นชอบ และนำไปใช้อย่างกว้างขวาง ตลอดจนส่งเสริมการแพทย์แผนไทยและสมุนไพรไทยเป็นอุตสาหกรรมด้านสุขภาพและความงาม อาทิ เพื่อสร้างมูลค่าทางเศรษฐกิจของประเทศนางสาววิภา อินทรณงรงค์ อายุ 56 ปี หนึ่งในประชาชนที่เข้าชมงาน กล่าวว่า เดินทางมาจากจังหวัดสมุทรสาคร เพื่อมาดูความก้าวหน้าของแพทย์แผนไทย และนำไปใช้ควบคู่กับแพทย์แผนปัจจุบัน โดยเชื่อมั่นว่าสมุนไพรไทยปลอดภัย เพราะทุกวันนี้สมุนไพรได้รับการรับรองผลิตภัณฑ์ที่ได้มาตรฐาน และยกระดับขึ้นไปเรื่อยๆ///เสียง///ด้าน นางสาววิไลลักษณ์ ตันตระกูล พยาบาลปฏิบัติงานที่โรงพยาบาลแพทย์แผนไทยด้านมะเร็งอโรคยศาลคำประมง จังหวัดสกลนคร กล่าวว่า โรงพยาบาลมีส่วนร่วมกับการจัดงานนี้ มานาน 5-6 ปีแล้ว ประชาชนเข้ามาใช้บริการเพิ่มมากขึ้นทุกปี โดยภายในบูธจะให้บริการยาสมุนไพรซึ่งเป็นตำรับยาของศาลคำประมง การให้คำปรึกษาแนวทางการรักษาโรคมะเร็ง บริการฝังเข็ม ศิลปะบำบัด และบริการนวดกดจุด ซึ่งทั้งหมดนี้ให้บริการฟรี///เสียง//ทั้งนี้ ภายในงานแบ่งเป็นโซนต่างๆ ได้แก่ โซนภูมิปัญญา จัดแสดงผลิตภัณฑ์ประเภทต่างๆ มีสวนสมุนไพรเพื่อการอนุรักษ์ คุ้มครองเชิงเศรษฐกิจและเชิงสุขภาพ นิทรรศการการนวดไทย มรดกภูมิปัญญาไทย 200 ตำรับยาดี สู่การใช้ประโยชน์ พบกับหมอพื้นบ้านพร้อมสาธิต ตรวจแนะนำ ให้ความรู้จากภูมิปัญญาภาคต่างๆ สำหรับโซนบริการ มีบริการตรวจรักษาโรคด้วยศาสตร์การแพทย์แผนไทย การแพทย์ทางเลือก บริการคลินิกเฉพาะโรค ส่วนโซนผลิตภัณฑ์ มีการจัดแสดงสมุนไพร ที่ได้รับรางวัลผลิตภัณฑ์สมุนไพรดีเด่นระดับชาติ การให้ความรู้สมุนไพรดูแลไตและสมุนไพรลดมลภาวะเป็นพิษ บริการนวดไทย สปาหน้า การแจกหนังสือบันทึกของแผ่นดินเล่มที่ 11 วันละ 200 เล่ม บริการตรวจ ปรึกษาสุขภาพฟรี พร้อมจำหน่ายเครื่องสำอาง ผลิตภัณฑ์เสริมอาหาร อาหารและเครื่องดื่ม รวมร้านค้าที่จำหน่ายสินค้าสุขภาพ อาหารสุขภาพ และอุปกรณ์ดูแลสุขภาพกว่า 500 ร้านค้าผู้สนใจสามารถเข้าร่วมงานได้ตั้งแต่เวลา 09.00-19.00 น. ณ ศูนย์แสดงสินค้าและการประชุม อิมแพ็ค เมืองทองธานี อาคาร 10 – 12 (ฮอลล์ 6 – 8 เดิม) และห้องประชุมฟีนิกซ์ 1 – 6 ซึ่งวันพรุ่งนี้เป็นวันสุดท้ายของการจัดงาน